РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/169-23

31. јул 2023. године

Б е о г р а д

ЗАПИСНИК

29. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 31. ЈУЛА 2023. ГОДИНЕ

Седница је почела у 11,00 часова.

Седницом је председавао Верољуб Арсић, председник Одбора.

Седници су присуствовали чланови Одбора: Ненад Митровић, Тијана Давидовац, Ана Белоица Мартаћ, Војислав Вујић, Светлана Милијић, Никола Радосављевић, др Александра Томић, Драган М. Марковић и Розалија Екрес.

Седници су присуствовали заменици чланова Одбора: Снежана Пауновић (заменик Душана Бајатовића), Зоран Стојановић (заменик Верољуба Стевановића), Зоран Зечевић (заменик Бојане Букумировић), Небојша Цакић (заменик Небојше Зеленовића) и Далибор Јекић (заменик Владимира Обрадовића).

Члан Одбора Мирослав Алексић приступио је седници у току расправе по првој тачки дневног реда, док је заменик члана Одбора Снежана Пауновић напустила салу у којој се одржавала седница у току расправе по првој тачки дневног реда.

Седници није присуствовао члан Одбора Мирослав Кондић нити његов заменик.

Седници је присуствовао и Маријан Блешић, руководилац Групе за порески поступак и пореску администрацију у Министарству финансија.

На предлог председника, Одбор је једногласно (15 гласова за) утврдио следећи

Д н е в н и р е д :

1. Разматрање Основе за закључивање Споразума између Европске уније и Републике Србије о учешћу Републике Србије у „Фискалису“, програму Уније за сарадњу у области опорезивања и текст Споразума између Европске уније и Републике Србије о учешћу Републике Србије у „Фискалису“, програму Уније за сарадњу у области опорезивања, које је доставила Влада ради давања сагласности надлежног одбора за привремену примену Споразума до његовог ступања на снагу (03 број 337-1356/23 од 14. јула 2023. године).

Пре преласка на рад по утврђеном дневном реду Одбор је, већином гласова (14 гласова за, 1 није гласао), без примедби, усвојио записнике 26, 27. и 28. седнице Одбора.

**Прва тачка дневног реда:** Разматрање Основе за закључивање Споразума између Европске уније и Републике Србије о учешћу Републике Србије у „Фискалису“, програму Уније за сарадњу у области опорезивања и текст Споразума између Европске уније и Републике Србије о учешћу Републике Србије у „Фискалису“, програму Уније за сарадњу у области опорезивања, које је доставила Влада ради давања сагласности надлежног одбора за привремену примену Споразума до његовог ступања на снагу (03 број 337-1356/23 од 14. јула 2023. године)

Председник Одбора обавестио је присутне чланове и заменике чланова Одбора да је Влада Републике Србије, Дописом 05 Број: 337-6246/2023 од 14. јула 2023. године, доставила Народној скупштини Основу за закључивање Споразума између Европске уније и Републике Србије о учешћу Републике Србије у „Фискалису“, програму Уније за сарадњу у области опорезивања, као и текст Споразума између Европске уније и Републике Србије о учешћу Републике Србије у „Фискалису“, програму Уније за сарадњу у области опорезивања, ради давања сагласности надлежног одбора за привремену примену Споразума, до његовог ступања на снагу. С тим у вези, указао је на одредбу члана 8. став 1. Закона о закључивању и извршавању међународних уговора којом је прописано да Влада Републике Србије изузетно, по добијању сагласности надлежног одбора Народне скупштине, може да овласти делегацију Републике Србије да прихвати да се међународни уговор који се потврђује, у целини, или поједине његове одредбе, може привремено примењивати до његовог ступања на снагу, као и да поступак потврђивања таквог међународног уговора мора бити покренут у року од 30 дана од датума његовог потписивања.

Представник Министарства финансија подсетио је присутне да је документ ове садржине већ био предмет разматрања и изјашњавања Одбора у мају ове године и истакао да је документ о коме Одбор на данашњој седници треба да се изјасни заправо исти, с тим да је због техничко-формалних разлога дошло до измене у самом називу документа тако што су речи „Владе Републике Србије“ сада замењене речима „Републике Србије“. Имајући у виду наведено, Законодавни одбор Владе је инсистирао да се овај документ поново упути надлежном одбору Народне скупштине, што је Влада Републике Србије и учинила.

У расправи по овој тачки дневног реда учествовали су: Небојша Цакић, Ненад Митровић, Мирослав Алексић, Снежана Пауновић, Далибор Јекић, Зоран Зечевић, Војислав Вујић, Верољуб Арсић и Маријан Блешић.

У току рада по овој тачки дневног реда, председник Одбора изрекао је опомену народном посланику Небојши Цакићу, заменику Небојше Зеленовића, сходно примењујући одредбе члана 109. Пословника.

У току расправе по овој тачки дневног реда, члан Одбора Војислав Вујић указао је на повреду члана 106. Пословника и тражио да се Одбор о истој изјасни.

На предлог председника, Одбор је већином гласова (13 гласова за, 2 није гласало) донео Одлуку о давању сагласности Влади Републике Србије да прихвати да се Споразум између Европске уније и Републике Србије о учешћу Републике Србије у „Фискалису“, програму Уније за сарадњу у области опорезивања и текст Споразума између Европске уније и Републике Србије о учешћу Републике Србије у „Фискалису“, програму Уније за сарадњу у области опорезивања, привремено примењује до његовог ступања на снагу.

Одбор је већином гласова (1 глас за, 3 гласа против, 11 није гласало) одлучио да током расправе на овој седници није повређена одредба члана 106. Пословника.

Седница је завршена у 11,55 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић Верољуб Арсић